  Анжелика Тихонова корреспондент Удмуртиын «Арлэн книгаез П.И. Чайковскийлэн шаераз» («Книга года на родине П.И. Чайковского») улосвылкуспо фестиваль-вожвылъяськонэ куриськонъёсты кутонэз 2020-тӥ арын 30-тӥ инвожоозь азьланьтӥзы. Радъясь комитет сыӵе пумкылъян коронавирус инфекци вӧлмонэз алон понна кутэм сюбегатонъёс сэрен кутӥз. Со сярысь элькунысь йӧскалык политикая министерстволэн пресс-службаез ивортэ. Вожвылъяськонэ пыриськыны книга гожтӥсьёсты, издательствоосты но книга поттӥсь огазеяськонъёсты ӧтё. Конкурсэ берло кык ар ӵоже печатласа но электрон амалэн поттэм шаертодонъя, тодосъя, дышетонъя, научно-популярной, справочной, энциклопедической, чеберлыко, нылпиослы гожтэмъёсты, суредаськон но туспуктэмъёслы альбомъёсты куто. Ужъёсты таӵе номинациосъя учкозы: «Арлэн книгаез»; «Удмуртиысь устоез книга»; «Книгалэн устоез, чеберез вылтусыз» «Тодосъя устоез книга»; «Дышетонъя устоез книга»; «Устоез чеберлыко произведение»; «Нылпиослы но быдэ вуымтэослы устоез издание»; «Устоез электрон издание». Куриськонъёсты электрон амалэн куто. Вань куронъёсын но положениен чӧлсконпусъя потыса тодматскыны луэ. Пусъём, фестиваль-вожвылъяськон туэ нырысьсэ ортче. Сое Удмуртиысь лулчеберетъя министерство, йӧскалык политикая министерство но печатья но калыке ивортодэт вӧлмытонъя агентство радъяло. Тодэ вайытом, Удмуртиын шаерысьтымы тодмо адямиосын пӧртэм аръёсы гожтэм интервьюосын книга потӥз.  Тегъёс: Лулчеберет Ижкар Литература Удмуртия Чайковский фестиваль книгаос  